કુવૈત એરવેઝનું વિમાન ન્યૂયોર્કથી જ આશરે છ કલાક મોડું ઊપડ્યું – પરોઢિયે ત્રણના સુમારે અને લંડનમાં માત્ર વીસ મિનિટના જ રોકાણની ઉદ્દઘોષણા કર્યા છતાં, આગળનાં બંને વ્હીલ બદલવાની કામગીરીમાં પૂરા બે કલાક થયા. પરિણામે કુવૈત પહોંચ્યા એટલે સૌ પ્રવાસીઓને કડવા વખના ઘૂંટડા જેવા શબ્દો સંભળાયા કે મુંબઈની વિમાનસેવા વીસ કલાક બાદ જ મળી શકશે. અમારે માટે ફરજિયાત રોકાણ નિયત થયું, અમારા પાસપોર્ટ માગી લીધા અને શૂન્ય ડિગ્રી સેલ્સિયસની કડકડતી ઠંડીમાં રાતના સાડાત્રણ-ચારે અમને બસ દ્વારા એરપોર્ટ હોટલમાં ધકેલી દીધા.